  Майя Бывальцева Удмуртилэн шоркараз одӥг уй-нуналлэсь кема урод куазь возиськемен сэрен, Ижкарысь аэропорт самолётъёсты келяны но, пумитаны но ӧз быгаты. Али омыр порт ужзэ дышем радлыкъя азьланьтэ. 28-тӥ южтолэзе «Удмуртия» агентстволы со сярысь ивортӥзы «Ижавиа» компаниын. «Куазь тупатскиз. Ижкарысь аэропорт дышем радлыкъя ужа, ӝегатэм но Уфае, Казане келям рейсъёсысь пассажиръёс доразы вуизы ни. Ӵукна Москвае самолёт лобӟиз, али Россилэн шоркарысьтыз самолётэз возьмаськомы, — вераз иворъёсъя «Удмуртия» агентстволы «Ижавиа» компаниысь ӧнерчи Олеся Лямина. Тодэ вайытом, Ижысь аэропортын нап бус 26-тӥ но 27-тӥ южтолэзе «Ижавиалэн» куинь самолётэзлы пуксьыны ӧз сёты. Соос Мосваысь но Когалымысь лыкто вал. Диспетчеръёс самолётъёсты Уфаысь но Казаньысь запасной аэродромъёсы келязы. Берлогес, куазь тупатскем бере, пассажиръёсты авиакомпанилэн со омыр судноосыныз ик Ижкаре ыстӥзы. Тегъёс: Ижкар Ижавиа Удмуртия куазь  